**Latvijas Mobilais Telefons LATVIJAI**

**OGRE**

**Projektu konkurss**

**Iedzīvotāju balsojums**

**Projektu apraksti**

1. **Aktīvs dzīvesveids – veselības pamats**

Madlienas sporta bāzi papildinās āra trenažieri, kas būs brīvi pieejami Madlienas vidusskolas skolēniem un pagasta iedzīvotājiem, kā arī kaimiņu pagastu jauniešiem, kas ierodas uz mūzikas un mākslas skolu. Savu brīvo laiku būs iespējams pavadīt lietderīgi, aktīvi sportojot. Rūpēsimies par savu veselību!

**Projekta iesniedzējs:** Rita Pučekaite, Madlienas vidusskola

**Nepieciešamais finansējums:** 2000 eiro

1. **Aktīvs dzīvesveids Ogres novada Sociālajā dienestā**

Ģimenes atbalsta dienas centrs ir vieta, kur bērni lietderīgi pavada brīvo laiku. Krīzes centrs „Laipas” ir vieta, kur bērni atrod drošu patvērumu un atbalstu. Lai kvalitatīvi turpinātu un realizētu savus mērķus, ĢADC un „Laipām” nepieciešams atjaunot, papildināt savu inventāru un spēļu klāstu.

**Projekta iesniedzējs:** Liene Vaskāne, Ogres novada Sociālais dienests

**Nepieciešamais finansējums:** 763 eiro

1. **Fusbola korta izveide**

Aktīva atpūta, svaigā gaisā, ikvienam. ‘’Human foosball’’ jeb Fusbols. Tas ir visiem labi zināmais galda futbols, kurš ir pārveidots tā, lai plastmasas figūriņu vietā varētu būt tu pats. Tā ir spēle, kuru var spēlēt jebkurš. Tam nav nepieciešama īpaša sportiskā sagatavotība, bet tajā pašā laikā tā ir ļoti aizraujoša komandas spēle.

**Projekta iesniedzējs:** Jānis Lēnais, SIA „JLK.S.S.”

**Nepieciešamais finansējums:** 2000 eiro

1. **GoOGRE.LV**

Biznesa mārketinga tehnoloģiju ieviešana pašvaldību darbībā. Interaktīvas interneta platformas googre.lv izveide. Portāls, kas kodolīgi un strukturētā veidā uzrunā gan Ogres viesus, gan iedzīvotājus, gan uzņēmējus. Projekts radīts, lai sniegtu ieguldījumu Ogres novada attīstībā.

**Projekta iesniedzējs:** Zane Paegle, SIA „Finanšu Eņģeļi”

**Nepieciešamais finansējums:** 2000 eiro

1. **Info stends – esi gaidīts Meņģelē!**

Projekts „Info stends – esi gaidīts Meņģelē!”. Dullā Daukas birzs, Sudrabu Edžus dzimtās mājas… Tas viss Meņģelē! Projekta mērķis ir izveidot jaunu info stendu Meņģeles pag. centrā – ziņojuma dēlis un tūrisma karte. Tādējādi sekmējot vietējo iedzīvotāju iesaisti sabiedriskās aktivitātēs un informējot pagasta viesus par tūrisma iespējām.

**Projekta iesniedzējs:** Agnese Jankuna, biedrība „Mēs attīstībai”

**Nepieciešamais finansējums:** 1501.80 eiro

1. **Izstāžu zāle Ogresgalā**

Projekta „Izstāžu zāle Ogresgalā” mērķis ir iegādāties daudzfunkcionālus, ērti transformējamus izstāžu stendus, kas dotu iespēju veidot dažāda veida un mēroga ekspozīcijas un vizuālo noformējumu kultūras norisēm, tā veicinot iedzīvotāju informētību, personības izaugsmi un izglītības procesus pagastā.

**Projekta iesniedzējs:** Daina Čalpa, biedrība „Ogresgalieši”

**Nepieciešamais finansējums:** 1305 eiro

1. **Kaķu dzīve Ogrē**

Projekts paredz īstenot bezsaimnieku kaķu kontroles programmu „noķer-sterilizē-atlaiž”. Ja nav atrasts saimnieks, sterilizētos kaķus nogādā iepriekšējās dzīves vietās. Projekts būtiski samazinās ielas kaķu skaitu, rezultātā pilsētā veidosies nelielas skaistu, veselu kaķu kolonijas.

**Projekta iesniedzējs:** Kaspars Kūkums, Katrīna Kūkuma

**Nepieciešamais finansējums:** 2000 eiro

1. **Mazo Sprīdīšu priekam**

Ar projekta palīdzību tiks vairots Ogres pirmsskolas izglītības iestādes „Sprīdītis” mazo audzēkņu prieks, uzstādot slēgta tipa nojumi izglītības iestādes teritorijā. Slēgta tipa nojumē bērniem būtu iespēja turpināt izziņas procesu, rotaļas un aktīvi atpūsties arī nokrišņu laikā, kā arī iespēja dažādot mācību metodes, uzturoties svaigā gaisā.

**Projekta iesniedzējs:** Iveta Šteinberga

**Nepieciešamais finansējums:** 2000 eiro

1. **Minihandbola svētki skolā**

Būt aktīvam, pilnveidot sevi un iemācīties gūt panākumus komandā – tieši to mēs varam darīt Minihandbolā. Projekta ietvaros tiks organizētas Minihandbola sacensības Ogres skolās. Sacensību dalībniekiem tiks doti T-krekliņi ar Projekta organizatoru logo, un tiks apbalvoti labākie spēlētāji ar balvām.

**Projekta iesniedzējs:** Andris Molotanovs, biedrība „Handbola klubs OGRE”

**Nepieciešamais finansējums:** 1984 eiro

1. **Montessori nodarbību pieejamības nodrošināšana Ogres novada pirmsskolas izglītības vecuma bērniem**

Biedrība Ravindra kā mērķi ir izvirzījusi organizēt Montessori nodarbības Ogres novada bērniem vecumā no 2,5 līdz 6 gadiem, organizējot tās kopā ar vecākiem vai bez tiem. Nodarbību organizēšanai nepieciešams iegādāties dažādus specifiskus, īpašus Montessori didaktiskos materiālus, kas ir neatņemama Montessori alternatīvās pedagoģijas sastāvdaļa.

**Projekta iesniedzējs:** Jana Briede, biedrība „Ravindra”

**Nepieciešamais finansējums:** 1369.09 eiro

1. **Ogres basketbols**

Projekts Ogres basketbols ir izveidots ar mērķi popularizēt aktīvu dzīvesveidu. Vēlamies divus jaunus basketbola grozus Ogres pilsētā, Mālkalnes pr. 43 starp daudzdzīvokļu mājām. Iedzīvotāji iegūs sakārtotu pilsētvidi, jaunus basketbola grozus, jo pašreizējie grozi ir kritiskā stāvoklī.

**Projekta iesniedzējs:** Laura Kriviša-Budnika

**Nepieciešamais finansējums:** 1524.20 eiro

1. **Ogresgala pamatskolas ekoklases materiālās bāzes papildināšana**

Mūsu skola var lepoties ar to, ka Ekoskolas statusu tā saņem jau astoto reizi. Taču, lai spētu nodrošināt augstas kvalitātes mācību stundas ir nepieciešami arī specifiskāki mācību materiāli, kuri šobrīd skolai trūkst. Ieviešot ko jaunu un saistošu, skola savu darbību nolēmusi papildināt ar skautu un gaidu vienību, kuras pamatā ir pozitīva attieksme vienam pret otru un dabu.

**Projekta iesniedzējs:** Jānis Iklāvs, Ogresgala pamatskola

**Nepieciešamais finansējums:** 1999.50 eiro

1. **Ogrēnieši – Ogrei!**

Ideja ir atjaunot sporta laukumu. Neskatoties uz vietas slikto stāvokli, to izmanto gan ģimenes, gan jaunieši un sociālā centra apmeklētāji – cilvēki ar īpašajām vajadzībām. Šī vieta ir vienmēr apdzīvota. Vēlamies aprīkot sporta laukumu ar diviem statīviem, diviem basketbola groziem, kā arī uzstādīt aktīvās atpūtas stieņus.

**Projekta iesniedzējs:** Kristīne Eglīte, Biedrība „Lux Viridia”

**Nepieciešamais finansējums:** 1950 eiro

1. **Peldvietai „Lašupēs” būt!**

Ērtai un drošai piekļuvei Ogres upei bijušās d/s Lašupes I apkārtnē (50m no zīmes) paredzēts labiekārtot peldvietu. Tiks uzbērts un noblietēts grants slānis, uzstādīta pārģērbšanās kabīne, iebetonēts soliņš, pāri novadgrāvim izbūvēts koka tiltiņš, iztīrīts krasts un izbūvētas stabilas koka kāpnes.

**Projekta iesniedzējs:** Maija Kolberga

**Nepieciešamais finansējums:** 2000 eiro

1. **Radoša vide Mazozolos**

Mazozolu skolā notiek ļoti daudz dažādi ārpusnodarbību pasākumi, kuru organizēšanā nepietiek tikai ar skolotāju radošo izdomu un skolēnu dalību. Skolai nepieciešama skaņas aparatūra – tumbas, skaņas pastiprinātājs, mikrofoni un sintezators. Šobrīd izlīdzamies ar nelielu mūzikas centru, kas lielos masu pasākumos – kā koncerti, uzvedumi, izlaidumi, Popielas u.c. – ir apgrūtinoši, nerunājot par kvalitāti.

**Projekta iesniedzējs:** Liene Millere, Taurupes pamatskolas Mazozolu filiāle

**Nepieciešamais finansējums:** 1500 eiro

1. **Represēto piemiņas vietas Ogrē rekonstrukcija, 1.kārta**

Piemineklis politiski represētiem Ogrē tika atklāts 1989. g. Celiņa plāksnes un pakāpieni ir nolietojušies un nodrupuši, radot nepievilcīgu skatu. Projektā paredzēts piemiņas akmeni novietot uz pulēta granīta postamenta, izveidot bruģakmens laukumu ar stariem, kas krustojoties veido auseklīti, uzstādīt soliņus un karoga mastu.

**Projekta iesniedzējs:** Ivars Kaļķis, biedrība „Latvijas Politiski represēto apvienība”, Ogres nodaļa

**Nepieciešamais finansējums:** 2000 eiro

1. **Sporta inventāra iegāde aktīva dzīves veida popularizēšanai speciālo programmu bērniem Suntažu internātpamatskolas-rehabilitācijas centrā ārpusstundu laikā**

Mērķis – veicināt fizisko un garīgo veselību, uzlabot un popularizēt aktīvu dzīves veidu Suntažu internātpamatskolas – rehabilitācijas centrā izglītojamajiem ar speciālajām vajadzībām (sporta nodarbībās, ārstnieciskajās vingrošanās, interešu izglītības programmās un ārpusstundu brīvajā laikā).

**Projekta iesniedzējs:** Kristīne Purviņa, Suntažu internātpamatskola – rehabilitācijas centrs

**Nepieciešamais finansējums:** 1350.51 eiro

1. **Suņu pastaigu laukuma ierīkošana**

Iežogota suņu pastaigu laukuma ierīkošana nodrošina dabas parka “Ogres Zilie kalni” apmeklētāju drošību aktīvās atpūtas laikā, nepieļauj augsnes eritrofikāciju, veicina dabas parka tīrību, kā arī suņi netraucē dabas parkā esošos dzīvniekus un putnus.

**Projekta iesniedzējs:** ieva Kraukle, Ogres un Ikšķiles novadu pašvaldību aģentūra "Tūrisma, sporta un atpūtas kompleksa „Zilie kalni” attīstības aģentūra”

**Nepieciešamais finansējums:** 2000 eiro

1. **Veselīgs un laimīgs Ogres seniors**

Projekts „Vesels un laimīgs Ogres seniors” piedāvā iespēju 50 senioriem regulāras un piemērotas 50 vingrošanas nodarbības, kā arī 2 izglītojošas un praktiskas lekcijas par veselīgu, savam vecumam piemērotu uzturu. Nodarbības paredzētas senioriem, kuri vēlas kustēties, vingrot un izglītoties par veselīgu dzīvesveidu. Mēs varam būt laimīgi tikai tad, ja esam fiziski un psiholoģiski atbrīvoti un veseli. Vingrošana un zināšanas piedāvā šo brīvību.

**Projekta iesniedzējs:** Baiba Drone

**Nepieciešamais finansējums:** 1979.50 eiro